									NACRT

Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26) i članka 28. Statuta Općine Netretić („Glasnik Općine Netretić“ broj 03/13, 02/18, 03/18, 02/20, 02/21 i 03/25), Općinsko vijeće Općine Netretić na ____. redovnoj sjednici održanoj dana ______ 2026. godine donosi


PRAVILNIK O PROVEDBI POSTUPAKA JEDNOSTAVNE NABAVE 


I. OPĆE ODREDBE
Članak 1.
(1) Ovim Pravilnikom uređuje se provedba postupaka koji prethode stvaranju ugovornog odnosa u Općini Netretić za nabavu roba i usluga te provedbu projektnih natječaja  procijenjene vrijednosti manje od 50.000,00 eura bez PDV-a, odnosno manje od 100.000,00 eura bez PDV-a za nabavu radova (dalje u tekstu: postupak jednostavne nabave), a za koje sukladno odredbama Zakona o javnoj nabavi („Narodne novine“ broj 120/16, 114/22 i 48/26) (dalje u tekstu: ZJN), ne postoji obveza provedbe postupaka javne nabave.
(2) U provedbi postupaka jednostavne nabave, osim ovog Pravilnika, obvezno se primjenjuju i odredbe važećih zakona, podzakonskih propisa i internih akata Općine Netretić (u daljnjem tekstu: Naručitelj), a koji se odnose na pojedini predmet nabave u smislu posebnih propisa (Zakon o obveznim odnosima, Zakon o prostornom uređenju, Zakon o  gradnji, i dr.).

Članak 2.
(1) Odredbe ovoga Pravilnika primjenjuju se na nabavu roba, usluga i radova neovisno o izvoru financiranja, osim ako posebnim propisom, pravilima financiranja, ugovorom o dodjeli sredstava ili drugim obvezujućim aktom nisu propisana stroža pravila postupanja.


II. NAČELA PROVEDBE I SPRJEČAVANJE SUKOBA INTERESA

Članak 3.
(1) Naručitelj je u provedbi postupaka jednostavne nabave obvezan poštivati načela javne nabave iz članka 4. ZJN.
(2) Postupci jednostavne nabave provode se na način kojim se osigurava učinkovita nabava i svrhovito trošenje proračunskih sredstava.
Članak 4.
(1) Na sprječavanje sukoba interesa odgovarajuće se primjenjuju odredbe ZJN-a.


III. OVLASTI I ODGOVORNOSTI

Članak 5.
(1) Odgovorna osoba za uspostavu i zakonitost sustava jednostavne nabave Naručitelja je općinski načelnik.
(2) Općinski načelnik:
donosi plan nabave i sve njegove izmjene i dopune tijekom proračunske godine
· potpisuje odluke u postupcima jednostavne nabave
· potpisuje narudžbenice i ugovore o nabavi.
Članak 6.
(1) Postupak jednostavne nabave procijenjene vrijednosti nabave jednake ili veće od 10.000,00 eura provodi stručno povjerenstvo za nabavu koje odlukom imenuje općinski načelnik, za svaki postupak jednostavne nabave pojedinačno.
(2) Stručno povjerenstvo iz stavka 1. ovog članka sastoji se od najmanje dva člana, od kojih najmanje jedan član mora imati važeći certifikat iz područja javne nabave.
(3) Stručno povjerenstvo iz stavka 1. ovog članka 
priprema dokumentaciju o nabavi
objavljuje postupak jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) i upravlja dokumentacijom o nabavi
komunicira s gospodarskim subjektima putem modula jednostavne nabave u EOJN RH tijekom postupka,
vrši pregled i ocjenu ponuda,
izrađuje prijedlog odluke o odabiru ili poništenju postupka jednostavne nabave.
(4) Odlukom iz stavka 1. ovoga članka mogu se imenovati i osobe zadužene za praćenje izvršenja ugovora.

IV. VRIJEDNOSNI PRAGOVI POSTUPAKA JEDNOSTAVNE NABAVE

Članak 7.
(1) Postupci jednostavne nabave dijele se na:
1. nabave procijenjene vrijednosti manje od 10.000,00 eura bez PDV-a
2. nabave procijenjene vrijednosti jednake ili veće od 10.000,00 eura bez PDV-a a manje od 25.000,00 eura bez PDV-a za robu i usluge i projektne natječaje odnosno jednake ili veće od 10.000,00 eura bez PDV-a a manje od 45.000,00 eura bez PDV-a za radove
3. procijenjene vrijednosti jednake ili veće od 25.000,00 eura bez PDV-a a manje od 50.000,00 eura bez PDV-a za nabavu roba i usluga i projektnih natječaja, odnosno jednake ili veće od 45.000,00 eura bez PDV-a a manje od 100.000,00 eura bez PDV-a za nabavu radova


V. PLANIRANJE I POKRETANJE POSTUPKA JEDNOSTAVNE NABAVE

Članak 8.
(1) Predmet jednostavne nabave određuje se na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu, pri čemu se ne smije dijeliti vrijednost radova ili određene količine roba i/ili usluga s namjerom izbjegavanja primjene ZJN-a.
(2) Prilikom planiranja potreba za nabavu roba, usluga i/ili radova, Naručitelj mora uzeti u obzir složenost predmeta nabave i vrijeme potrebno za pripremu i provedbu odgovarajućeg postupka jednostavne nabave.
(3) Nabava čija je procijenjena vrijednost jednaka ili veća od 5.000,00 eura bez PDV-a iskazuje se u Planu nabave.

Članak 9.
(1) Prije pokretanja postupka jednostavne nabave Naručitelj može provesti analizu tržišta radi utvrđivanja procijenjene vrijednosti nabave, dostupnosti robe, usluga ili radova te pripreme dokumentacije.
(2) Analiza tržišta može uključivati pregled tržišnih cijena, javno dostupnih cjenika, kataloga i drugih dostupnih izvora.
(3) O provedenoj analizi tržišta može se sastaviti bilješka koja se prilaže dokumentaciji postupka jednostavne nabave.

VI. POSTUPAK JEDNOSTAVNE NABAVE PROCIJENJENE VRIJEDNOSTI MANJE OD 10.000,00 EURA BEZ PDV-a

Članak 10.
(1) Postupak jednostavne nabave procijenjene vrijednosti manje od 10.000,00 eura bez PDV-a provodi se izdavanjem narudžbenice ili sklapanjem ugovora, u pravilu na temelju jedne ili više dostavljenih ponuda, pristiglih elektroničkim sredstvima komunikacije ili neposrednom dostavom, temeljem usmenog ili pismenog zahtjeva Naručitelja.

VII. POSTUPAK JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 10.000,00 EURA BEZ PDV-A A MANJE OD 25.000,00 EURA BEZ PDV-A ZA ROBU I USLUGE I PROJEKTNE NATJEČAJE ODNOSNO JEDNAKE ILI VEĆE OD 10.000,00 EURA BEZ PDV-A A MANJE OD 45.000,00 EURA BEZ PDV-A ZA RADOVE

Članak 11.
(1) Postupak jednostavne nabave procijenjene vrijednosti jednake ili veće od 10.000,00 eura bez PDV-a a manje od 25.000,00 eura bez PDV-a za robu i usluge i projektne natječaje odnosno jednake ili veće od 10.000,00 eura bez PDV-a a manje od 45.000,00 eura bez PDV-a za radove provodi se upućivanjem poziva za dostavu ponude putem modula jednostavne nabave u EOJN RH na adrese najmanje 3 (tri) gospodarska subjekta po vlastitom izboru ili javnom objavom poziva za dostavu ponuda putem modula u EOJN RH, ovisno o predmetu nabave. 
(2) Iznimno od stavka 1. ovog članka, poziv za dostavu ponuda može se uputiti na adresu jednog gospodarskog subjekta putem modula jednostavne nabave u EOJN RH u sljedećim slučajevima:
a)	ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
ako je predmet nabave stvaranje ili stjecanje jedinstvenog umjetničkog djela ili umjetničke izvedbe
· ako iz tehničkih razloga predmet nabave može isporučiti samo određeni gospodarski subjekt ili
· ako je to nužno radi zaštite isključivih prava, uključujući prava intelektualnog vlasništva;
c)	ako postoji iznimna žurnost uzrokovana događajima koje naručitelj nije mogao predvidjeti niti na njih utjecati;
d) za nabavu zajmova i kredita, usluga vještaka, hotelskih i restoranskih usluga, usluga cateringa i konzultantskih usluga 
e) radi zaštite javnog interesa kao što je javno zdravlje ili zaštita okoliša.
(3) Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave u EOJN RH.
(4) Rok za dostavu ponuda mora biti primjeren predmetu nabave i ne smije biti kraći od 5 (pet) dana od dana slanja poziva za dostavu ponude, a u slučaju žurne nabave iz stavka 2. točka c) ovog članka, rok za dostavu ponuda ne smije biti kraći od 2 (dva) radna dana.

VIII. POSTUPAK JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 25.000,00 EURA BEZ PDV-A A MANJE OD 50.000,00 EURA BEZ PDV-A ZA NABAVU ROBA I USLUGA I PROJEKTNIH NATJEČAJA, ODNOSNO JEDNAKE ILI VEĆE OD 45.000,00 EURA BEZ PDV-A A MANJE OD 100.000,00 EURA BEZ PDV-A ZA NABAVU RADOVA

Članak 12.
(1) Postupak jednostavne nabave procijenjene vrijednosti jednake ili veće od 25.000,00 eura bez PDV-a a manje od 50.000,00 eura bez PDV-a za nabavu roba i usluga i projektnih natječaja, odnosno jednake ili veće od 45.000,00 eura bez PDV-a a manje od 100.000,00 eura bez PDV-a za nabavu radova provodi se javnom objavom u modulu jednostavne nabave u EOJN RH.
(2) Iznimno od stavka 1. ovog članka, Naručitelj nije obvezan provesti postupak jednostavne nabave putem javne objave u modulu jednostavne nabave u EOJN RH, već ga provodi putem modula jednostavne objave u EOJN RH u sljedećim slučajevima:
a)	ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
ako je predmet nabave stvaranje ili stjecanje jedinstvenog umjetničkog djela ili umjetničke izvedbe
ako iz tehničkih razloga predmet nabave može isporučiti samo određeni gospodarski subjekt ili
ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(3) Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave u EOJN RH.
(4) Rok za dostavu ponuda mora biti primjeren predmetu nabave i ne smije biti kraći od 5 (pet) dana od dana slanja poziva za dostavu ponuda, a u slučaju žurne nabave iz stavka 2. točka c) ovog članka, rok za dostavu ponuda ne smije biti kraći od 2 (dva) radna dana.


IX. KRITERIJ ZA ODABIR PONUDE

Članak 13.
(1) Kriterij za odabir ponude može biti najniža cijena ili ekonomski najpovoljnija ponuda. 
(2) Ukoliko se kao kriterij za odabir ponude koristi ekonomski najpovoljnija ponuda, uz kriterij cijene određuju se i drugi kriteriji povezani s predmetom nabave, kao što su primjerice kvaliteta, tehničke prednosti, estetske, funkcionalne i ekološke značajke, operativni troškovi, ekonomičnost, kvalifikacije i iskustvo stručnjaka, datum isporuke, rok isporuke ili rok izvršenja, jamstveni rok i dr.

X. PROVEDBA POSTUPKA JEDNOSTAVNE NABAVE

Članak 14.
(1) Poziv za dostavu ponude iz članka 11. i 12. ovog Pravilnika mora biti jasan, razumljiv i nedvojben te izrađen na način da sadrži sve potrebne podatke koji gospodarskom subjektu omogućavaju izradu i dostavu ponude.
(2) Poziv iz stavka 1. ovog članka mora sadržavati najmanje sljedeće podatke:
naziv i sjedište Naručitelja
naziv predmeta nabave
evidencijski broj nabave
opis predmeta nabave
procijenjenu vrijednost nabave
mjesto, rok i način isporuke roba/pružanja usluge/izvođenja radova
rok, način i uvjeti plaćanja
rok valjanosti ponude
kriterij za odabir ponude
rok i način dostavljanja ponuda 
adresa na koju se ponude dostavljaju
podatke o osobi za kontakt
broj telefona i adresu elektroničke pošte
(3) Pozivu iz stavka 2. ovog članka obavezno se prilaže troškovnik, a ovisno o predmetu nabave istom se može priložiti i dodatna dokumentacija kao što su nacrt ugovora, skice, planovi, studije i slični dokumenti.
(4) Ovisno o složenosti predmeta nabave za koju se provodi postupak jednostavne nabave, u pozivu iz stavka 1. ovog članka mogu se odrediti osnove za isključenje gospodarskih subjekata, kriteriji za odabir gospodarskih subjekata (uvjete sposobnosti) te odgovarajuća jamstva.
(5) Ako Naručitelj određuje kriterije za kvalitativni odabir gospodarskog subjekta, poziv odnosno dokumentacija o nabavi mora sadržavati jasnu naznaku kriterija koji se primjenjuju, minimalne razine sposobnosti, ako se traže, mogućnost oslanjanja na sposobnost drugih subjekata te posljedice nedostavljanja dokaza ili neispunjavanja traženih uvjeta.
(6) Dokazi kojima se dokazuje ispunjavanje kriterija za kvalitativni odabir gospodarskog subjekta određuju se i primjenjuju na odgovarajući način sukladno Zakonu o javnoj nabavi, vodeći računa o načelima razmjernosti, jednakog tretmana i transparentnosti.
(7) Sve zatražene dokumente, osim jamstva za ozbiljnost ponude koje se dostavlja u izvorniku, ponuditelji mogu dostaviti u neovjerenoj preslici, a neovjerenom preslikom smatra se i neovjereni ispis elektroničke isprave. 
Članak 15.
(1) Naručitelj može tijekom roka za dostavu ponuda izmijeniti ili dopuniti poziv za dostavu ponuda iz članka 11. i 12. ovog Pravilnika.
(2) Ako su izmjene ili dopune iz stavka 1. ovog članka bitne za pripremu ponude, Naručitelj će produžiti rok za dostavu ponuda za najmanje dva (2) dana, a kod složenih predmeta nabave za najmanje četiri (4) dana od dana objave izmjene ili dopune poziva za dostavu ponuda.
Članak 16.
(1) Gospodarski subjekti mogu tijekom roka za dostavu ponuda zatražiti dodatne informacije, objašnjenja ili izmjene u vezi s pozivom za dostavu ponuda, a najkasnije 3 (tri) dana prije isteka roka za dostavu ponuda.
(2) Naručitelj je obvezan najkasnije u roku od tri (3) radna dana od dana zaprimanja zahtjeva, a najkasnije jedan (1) radni dan prije isteka roka za dostavu ponuda dati odgovore, dodatne informacije ili objašnjenja svim gospodarskim subjektima putem modula jednostavne nabave u EOJN RH.
(3) Ako odgovor, dodatne informacije ili objašnjenja iz stavka 2. ovog članka bitno utječu na pripremu ponude, Naručitelj će produžiti rok za dostavu ponuda sukladno članku 15. stavak 2. ovog Pravilnika. 
Članak 17.
(1) Ponude se dostavljaju na način i u roku određenom u pozivu za dostavu ponuda.
(2) Nakon isteka roka za dostavu ponuda nije dopušteno zaprimanje novih ponuda.
(3) Zaprimanje pravodobno dostavljenih neelektroničkih dijelova ponuda, ako je primjenjivo, provodi se upisivanjem u upisnik o zaprimanju dijelova ponuda prema redoslijedu zaprimanja.
(4) Neelektronički dijelovi ponude koji su dostavljeni nakon isteka roka za dostavu ponuda, ne upisuju se u upisnik o zaprimanju ponuda te se neotvoreni vraćaju pošiljatelju, a Naručitelj je obvezan to navesti u zapisniku o pregledu i ocjeni ponuda.
Članak 18.
(1) Nakon isteka roka za dostavu ponuda Naručitelj provodi otvaranje zaprimljenih ponuda. 
(2) Ponude otvara najmanje jedan (1) član stručnog povjerenstva iz članka 6. ovog Pravilnika. 
(3) Otvaranje ponuda iz stavka 1. ovog članka nije javno, osim ako Naručitelj u pozivu za dostavu ponuda ne odredi drugačije. 
(4) U postupcima koji se provode putem modula u EOJN RH ponude se otvaraju automatski po isteku roka za dostavu ponuda, bez posebne intervencije Naručitelja, a sustav generira zapisnik o otvaranju ponuda.  
Članak 19.
(1) U postupku pregleda i ocjene ponuda Naručitelj može od ponuditelja zatražiti ispravak računske pogreške, pojašnjenje neuobičajeno niske ponude, pojašnjenja i upotpunjavanja u vezi s ponudom, produljenje roka valjanosti ponude i dostavu traženih dokaza.
(2) Ponudbeni list, troškovnik, jamstvo za ozbiljnost ponude i ESPD ne smatraju se određenim dokumentima koji nedostaju u smislu stavka 1. ovoga članka te Naručitelj ne smije zatražiti od ponuditelja da ih dostavi tijekom pregleda i ocjene ponuda.
(3) Naručitelj ne smije dopustiti dopunu, pregovaranje ili izmjenu onih elemenata ponude koji bi doveli do mijenjanja sadržaja ponude ili narušavanja jednakog položaja ponuditelja. 
(4) Rok koji Naručitelj određuje ponuditelju za postupanje po zahtjevu iz stavka 1 ovog članka mora biti primjeren, a ne smije biti kraći od dva (2) radna dana od dana slanja zahtjeva. 
(5) Ako ponuditelj ne postupi po zahtjevu Naručitelja u ostavljenom roku iz stavka 4. ovog članka, Naručitelj će odbiti ponudu kao neprihvatljivu. 
(6) Zahtjevi Naručitelja i odgovori ponuditelja na zahtjeve Naručitelja iz ovog članka dostavljaju se putem modula jednostavne nabave u EOJN RH.
Članak 20.
(1) Naručitelj je obvezan odbiti ponudu za koju, na temelju pregleda i ocjena ponude, utvrdi da je neprihvatljiva.
(2) Ponuda je neprihvatljiva ako:
1. je dostavljena nakon isteka roka za dostavu ponuda  
2. nije dostavljena putem modula u EOJN RH
3. je veća od procijenjene vrijednosti nabave, osim ako Naručitelj ima ili će imati osigurana financijska sredstva,
4. sadrži nedostatke, a ponuditelj nije postupio po zahtjevu Naručitelja sukladno članku  19. stavak 5. ovog Pravilnika 
5. ne ispunjava tehničke specifikacije ili druge zahtjeve predmeta nabave
6. ponuditelj ne ispunjava kriterije za odabir gospodarskih subjekata (uvjete sposobnosti)
7. su utvrđene osnove za isključenje ponuditelja 
8. ponuditelj ne dostavi traženo jamstvo ili ono nije valjano
9. ponuditelj ne prihvati ispravak računske pogreške 
10. ponuditelj ne dostavi prihvatljivo obrazloženje neuobičajeno niske ponude.
(3) Ako je cijena najpovoljnije prihvatljive ponude veća od procijenjene vrijednosti nabave, naručitelj može istu odabrati pod uvjetom da odabir takve ponude ne dovodi do povrede vrijednosnih pragova jednostavne nabave koji su određeni ovim Pravilnikom, načinu provedbe postupka, obvezi provedbe postupka putem modula u EOJN RH ili primjeni Zakona o javnoj nabavi
(4) Razlozi odbijanja ponude navode se u zapisniku o pregledu i ocjeni ponuda.

Članak 21.
(1) O provedenom postupku pregleda i ocjene ponuda sastavlja se zapisnik putem modula jednostavne nabave u EOJN RH, kojim stručno povjerenstvo iz članka 6. ovog Pravilnika predlaže Općinskom načelniku odabir najpovoljnije ponude.
(2) Za odabir najpovoljnije ponude dovoljna je 1 (jedna) prihvatljiva ponuda.
(3) Ako su dvije ili više prihvatljivih ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.
(4) Ako cijena ponude bez poreza na dodanu vrijednost izražena u troškovniku ne odgovara cijeni ponude bez poreza na dodanu vrijednost izraženoj u ponudbenom listu, vrijedi cijena ponude bez poreza na dodanu vrijednost izražena u troškovniku.
(5) Ako je Naručitelj zahtijevao dostavu dijelova ponude neelektroničkim sredstvima komunikacije, naručitelj evidentira zaprimanje tih dijelova u zapisniku o pregledu i ocjeni ponuda.
(6) Zapisnik potpisuju svi članovi stručnog povjerenstva iz članka 6. ovog Pravilnika, te po potrebi i druge osobe ako su vršile pregled i ocjenu ponuda. 

XI. ODLUKA O ODABIRU /PONIŠTENJU POSTUPKA 

Članak 22.
(1) Temeljem zapisnika iz članka 21. stavak 1. ovog Pravilnika donosi se odluka o odabiru najpovoljnije ponude/odluka o poništenju postupka jednostavne nabave.
(2) Odluku iz stavka 1. ovog članka donosi općinski načelnik, najkasnije u roku 30 dana od isteka roka za dostavu ponuda.
(3) Odluka iz stavka 1. ovog članka objavljuje se bez odgode putem modula jednostavne nabave u EOJN RH zajedno sa zapisnikom o pregledu i ocjeni ponuda.
Članak 23.
(1) Naručitelj će poništiti postupak jednostavne nabave ako:
nastupe okolnosti zbog kojih ne bi došlo do pokretanja postupka jednostavne nabave ili zbog kojih bi došlo do sadržajno bitno drukčijeg poziva za dostavu ponuda da su iste bile prije poznate
nije pristigla niti jedna ponuda
nakon isključenja ponuditelja ili odbijanja ponuda ne preostane nijedna prihvatljiva ponuda 
je cijena najpovoljnije ponude veća od procijenjene vrijednosti nabave, osim ako Naručitelj ima ili će imati osigurana financijska sredstva
je cijena svih ponuda veća od vrijednosnih pragova postupaka jednostavne nabave propisanih ovim Pravilnikom.


XII. PRAVNA ZAŠTITA ZA NABAVE PROCIJENJENE VRIJEDOSTI VEĆE OD 15.000 EURA

Članak 24.
(1) Ponuditelj koji je podnio ponudu u postupcima jednostavne nabave procijenjene vrijednosti veće od 15.000,00 eura može Naručitelju podnijeti prigovor na odluku o odabiru najpovoljnije ponude/poništenju postupka jednostavne nabave.
(2) Prigovor iz stavka 1. ovog članka podnosi se općinskom načelniku putem modula jednostavne nabave u EOJN RH u roku od pet (5) dana od dana objave odluke o odabiru najpovoljnije ponude/poništenju postupka jednostavne nabave putem modula jednostavne nabave u EOJN RH.
(3) Prigovor iz stavka 1. ovog članka mora sadržavati najmanje:
podatke o gospodarskom subjektu koji podnosi prigovor
oznaku postupka jednostavne nabave
odluku koja se osporava
razloge prigovora i obrazloženje.
(4) Podnositelj prigovora stavka 1. ovog članka nema pravo na naknadu troškova u povodu izjavljenog prigovora.
Članak 25.
(1) Ako je prigovor iz članka 24. stavak 1. ovog članka nerazumljiv ili nepotpun, Naručitelj će pozvati podnositelja prigovora da u roku od tri (3) dana od dana primitka zahtjeva otkloni nedostatak, uz upozorenje na pravne posljedice, ako to ne učini u ostavljenom roku.
(2) U postupku rješavanja prigovora iz članka 24. stavak 1. ovog Pravilnika općinski načelnik može:
obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora
odbaciti prigovor ako nije pravodoban ili nije dopušten ili je izjavljen od neovlaštene osobe ili  u slučaju nerazumljivog ili nepotpunog prigovora, ako u istom nisu otklonjeni nedostaci u za to ostavljenom roku sukladno članku 19. stavak 5. ovog Pravilnika 
odbiti prigovor kao neosnovan
prihvatiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda te donijeti nova odluka o odabiru
poništiti postupak jednostavne nabave.
(3) Postupak odlučivanja o prigovoru iz ovog članka nije upravni postupak, a odluka Naručitelja o podnesenom prigovoru nema svojstvo upravnog akta.
Članak 26.
(1) Prigovor iz članka 24. stavak 1. ovog Pravilnika sprječava nastanak ugovora do donošenja odluke Naručitelja povodom prigovora.
(2) Rok za rješavanje prigovora iz članka 24. stavak 1. ovog Pravilnika iznosi osam (8) dana od dana zaprimanja prigovora.  

XIII. SKLAPANJE, IZMJENA I IZVRŠENJE UGOVORA

Članak 27.
(1) Na temelju odluke o odabiru najpovoljnije ponude sklapa se ugovor o nabavi/izdaje narudžbenica u roku od 30 dana od dana izvršnosti odluke o odabiru.
(2) Ugovor/narudžbenica iz stavka 1. ovog članka moraju biti u skladu s uvjetima određenima u pozivu za dostavu ponude i odabranom ponudom.
(3) Jedinstveni upravni odjel obvezan je kontrolirati izvršenje sklopljenih ugovora/izdanih narudžbenica.
Članak 28.
(1) Ugovor o nabavi sklopljen u postupku jednostavne nabave može se izmijeniti tijekom njegova trajanja ako se time bitno ne mijenja predmet ugovora niti narušavaju načela javne nabave.
(2) Izmjene ugovora osobito su dopuštene ako se odnose na:
manje tehničke prilagodbe koje ne mijenjaju prirodu predmeta nabave
produženje rokova izvršenja ugovora zbog objektivnih okolnosti koje ugovorne strane nisu mogle predvidjeti
promjene koje su nužne radi urednog izvršenja ugovora, a koje ne mijenjaju bitne elemente ugovora.
(3) Izmjene ugovora o nabavi koje bi dovele do povećanja ugovorenog iznosa moguće su u slučaju kad je ukupna vrijednost svih izmjena bez PDV-a manja od 30% iznosa osnovnog ugovora o nabavi bez PDV-a, pod uvjetom da to ne mijenja pravnu prirodu ugovora o nabavi i da se time ne prelaze vrijednosti na koje se primjenjuje ovaj Pravilnik i ZJN.

XIV. RASKID UGOVORA
Članak 29.
(1) Naručitelj je obvezan raskinuti ugovor tijekom njegova trajanja ako je ugovor značajno izmijenjen, što bi zahtijevalo novi postupak nabave.
(2) Na raskid ugovora tijekom njegova trajanja, osim odredbi ovog Pravilnika, primjenjuju se i odredbe zakona kojim se uređuju obvezni odnosi.



XV. EVIDENCIJA POSTUPAKA JEDNOSTAVNE NABAVE

Članak 30. 
(1) Naručitelj je dužan voditi evidenciju svih postupaka jednostavne nabave radi praćenja izvršenja sklopljenih ugovora/izdanih narudžbenica.


XVI. PRIJELAZNE I ZAVRŠNE ODREDBE

Članak 31.
(1) U slučaju potrebe, na pitanja koja nisu uređena ovim Pravilnikom na odgovarajući se način primjenjuju odredbe ZJN.
Članak 32.
(1) Postupci jednostavne nabave započeti do stupanja na snagu ovog Pravilnika nastavit će se i dovršiti prema odredbama Pravilnika o provedbi postupaka jednostavne nabave („Glasnik Općine Netretić“ broj 06/17, 12/18 i 02/19).

Članak 33.
(1) Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave („Glasnik Općine Netretić“ broj 06/17, 12/18 i 02/19).

Članak 34.
(1) Ovaj Pravilnik stupa na snagu 01. rujna 2026. godine, a objavit će se u „Glasniku Općine Netretić“, EOJN RH i na internetskim stranicama Općine Netretić.

